Elegante E-klasIndien ŉ mens dink aan ouer Mercedes-Benz-voertuie, is elegant ŉ woord wat vinnig opkom. Dit is egter nie altyd die geval met onlangse Merc’s nie. Die nuwer Mercedes-voertuie is eerder sportief – bitter mooi, maar nie altyd elegant nie. Dit is seker AMG se invloed op die handelsmerk die afgelope paar dekades. Mercedes se slegte ritgehalte in meeste van sy voertuie het egter al ŉ doring in my vlees geword. Die goed ry eenvoudig té hard vir ŉ luukse Merc. Toe ry ons die E220d-sedan. Dít is hoe ŉ Mercedes-Benz mos moet voel. Ek’t nie té veel na die E200 uitgesien nie want dit is mos die kleinste enjin en mens soek mos krag in ŉ koepee – of hoe? Kom ons begin by die ontwerp. Die E-klas koepee is bitter mooi. Ek persoonlik wil nie ŉ koepee besit nie want dis net té veel van ŉ storie om die kinders in en uit te laai, maar as ŉ mens hom só kyk is dit werklik mooi. Die binneruim is presies wat mens verwag van ŉ moderne Mercedes-Benz. Alles is mooi uitgelê en die materiale is luuks. Mercedes-Benz se skerms is op die oomblik vir my die beste wat daar is. Dit het ŉ hoë resolusie, en ŉ mens kan die uitleg verpersoonlik soos jy dit wil hê… lekker. Daar is klimaatbeheer, elektries-verstelbare sitplekke, Apple CarPlay en Android Auto – al die truuks wat mens in ŉ luukse motor verwag. Onder die kap is waar die verrassing skuil. Dit is Mercedes-Benz se 2,0 viersilinderturbopetrolenjin wat 145 kW en 320 Nm bied. ŉ Paar dekades terug was dit baie vir selfs ŉ sportmotor. Dié enjin gepaard met Mercedes-Benz se 9G-tronic 9-spoed wringkragomsitter outomatiese ratkas is uiters bekwaam. Die E200 is lieflik stil wanneer jy dit só verkies en hy kan as hy moet sy sokkies heel hoog optrek. 0 – 100 km/h neem ŉ ratse 7,6 sekondes, en die E200 sal 237 km/h voluit hardloop. Dis nie te versmaai nie. Toe begin dit vir my sin maak. Die E200 is soos die beertjie se pap, net reg. Daar is ŉ magdom kliënte wat glad nie ŉ brullende V8 soek nie. Op die pad voel die E200 koepee elegant. Daar is ŉ magdom veiligheidstelsels soos aanpasbare spoedkontrole met baanbeheer, blindekolwaarskuwing, kruisverkeerwaarskuwing en noodremhulp met die gewone sluitweerremme en dies meer. Die ritgehalte is steeds effens hard, maar beter as op meeste ander AMG-modelle. Dit is maklik om die E200 koepee op te som. Ek sou aanvanklik nie twee keer gekyk het nie, maar vir net-net oor R1 miljoen is dit ŉ winskoop. Gaan toetsbestuur beslis een want dit is ŉ lekker motor as jy dit kan bekostig. Die reeks lyk só: Die reeks word gedek deur ŉ 2 jaar/ onbeperkte km waarborg en 5 jaar/ 100 000 km omvattende instandhoudingsplan. Die kompetisie lyk só: 5 jaar/ 100 000 km omvattende instandhoudingsplan 5 jaar/ 100 000 km omvattende instandhoudingsplan Dié Audi en BMW is eintlik C-klas mededingers. Audi, BMW, Jaguar en Volvo het nie tans ŉ direkte E-klas koepee mededinger nie. Die Lexus is ook ŉ V6 en kan teen die prys nie geïgnoreer word nie.